Gedagte vir die dag: Moet Christene arm wees?Foto: carbonchurch.com Geseënd is julle wat arm is, want aan julle behoort die koninkryk van God … Geseënd is julle wanneer die mense julle haat en julle verstoot en uitskel en julle naam vermy soos iets wat sleg is, alles ter wille van die Seun van die mens. (Lukas 6:20, 22) Vandag se teksgedeelte kan jou dalk met baie vrae laat. “Geseënd is julle wat arm is, want aan julle behoort die koninkryk van God …” Beteken dit dan dat Jesus armoede as ’n vereiste vir Christene stel? Nee, Hy het geweet sy dissipels is arm en wil daarop wys dat Hy opreg besorg oor die armes is. Die feit dat Jesus sê honger mense is “geseënd”, was destyds verrassend omdat materiële voorspoed in daardie tyd – soos so dikwels vandag – as bewys van God se seën gesien is. Jesus weet verder van die gevaar dat ryk mense dikwels onverskillig teenoor die koninkryk van God is en nie graag afhanklik van God wil wees nie. Jesus se boodskap was radikaal anders as dít wat mense destyds geken het. Hierdie boodskap is vandag nog geldig, ons moet besef dat rykdom nooit vir ons ware vervulling bied nie en dit is in elk geval nie iets wat blywend is nie. Selfs gewildheid is dikwels van korte duur; ons moet eerder God se goedkeuring as mense se lof soek. Nadat Jesus verskeie siekes gesond gemaak het, het groot skares om Hom begin saamdrom. Almal wou aan Hom raak en vir talle mense het Hy ’n simbool van geluk geword, byna soos ’n gelukbringer of ’n towenaar. Hulle het nie na God se liefde en vergifnis gehunker nie, maar wou net genesing hê of wonderwerke sien gebeur. Daar is vandag nog mense wat God slegs as ’n towenaar sien wat alles vir hulle vlot moet laat verloop. Onthou, God is geen towenaar nie. Hy is die Here, en gebed is nie ’n manier waarop ons Hom kan beheer of manipuleer nie. Dis ŉ manier waarop ons onsself onder sy beheer stel. Jesus beklemtoon gedurig dat ons in die moeilikste omstandighede slegs op God moet bly vertrou. Geseënde mense is nie noodwendig ryk, mooi of talentvol nie, dit gaan ook nie altyd net goed met hulle nie, nee geseënde mense ken God.